b'\n_START_ARTICLE_\nSf\xc3\xa2ntul Gheorghe\n_START_SECTION_\nBiografie\n_START_PARAGRAPH_\nSf\xc3\xa2ntul Mare Mucenic Gheorghe/George s-a n\xc4\x83scut \xc3\xaen Cappadocia, \xc3\xaentr-o familie cre\xc8\x99tin\xc4\x83 de origine greac\xc4\x83, \xc8\x99i a tr\xc4\x83it \xc3\xaen timpul domniei \xc3\xaemp\xc4\x83ratului Diocle\xc8\x9bian. Mai multe date nu se cunosc cu certitudine, neexist\xc3\xa2nd niciun document al epocii, care s\xc4\x83 con\xc8\x9bin\xc4\x83 date despre via\xc8\x9ba sa. Ceea ce se \xc8\x99tie despre el a fost scris ulterior.\n_START_SECTION_\nLegenda\n_START_PARAGRAPH_\nS-a \xc3\xaenrolat \xc3\xaen armata roman\xc4\x83 \xc8\x99i, parcurg\xc3\xa2nd ierarhia militar\xc4\x83, Sf. Gheorghe s-a f\xc4\x83cut remarcat prin \xc3\xaendem\xc3\xa2narea cu care m\xc3\xa2nuia armele. \xc3\x8en ciuda decretului \xc3\xaempotriva cre\xc8\x99tinilor, emis de Diocle\xc8\x9bian \xc3\xaen 303, Sf. Gheorghe a ales s\xc4\x83-\xc8\x99i m\xc4\x83rturiseasc\xc4\x83 public credin\xc8\x9ba cre\xc8\x99tin\xc4\x83. Din ordin imperial, sf\xc3\xa2ntul a fost \xc3\xaentemni\xc8\x9bat \xc8\x99i supus torturii pentru a-\xc8\x99i renega credin\xc8\x9ba. Loviri cu suli\xc8\x9ba, lespezile de piatr\xc4\x83 a\xc8\x99ezate pe piept, trasul pe roat\xc4\x83, groapa cu var, \xc3\xaenc\xc4\x83l\xc8\x9b\xc4\x83mintea cu cuie, b\xc4\x83utura otr\xc4\x83vit\xc4\x83, b\xc4\x83taia cu v\xc3\xa2na de bou \xc8\x99i toate celelalte torturi nu au reu\xc8\x99it s\xc4\x83-l fac\xc4\x83 s\xc4\x83 renun\xc8\x9be la credin\xc8\x9ba sa.\n_START_SECTION_\nSf\xc3\xa2ntul Gheorghe \xc3\xaen con\xc8\x99tiin\xc8\x9ba rom\xc3\xa2neasc\xc4\x83\n_START_PARAGRAPH_\n\xc3\x8en con\xc8\x99tiin\xc8\x9ba popular\xc4\x83 rom\xc3\xa2neasc\xc4\x83, Sf. Gheorghe este unul dintre cei mai prezen\xc8\x9bi sfin\xc8\x9bi, numeroase biserici purt\xc3\xa2nd hramul s\xc4\x83u. Exist\xc4\x83 numeroase ora\xc8\x99e \xc3\xaen Rom\xc3\xa2nia care poart\xc4\x83 numele Sf\xc3\xa2ntului Gheorghe \xc8\x99i chiar unul dintre cele trei bra\xc8\x9be ale Dun\xc4\x83rii este denumit astfel. Imaginea Sf. Gheorghe ucig\xc3\xa2nd balaurul este prezent\xc4\x83 \xc8\x99i pe steagul Moldovei medievale trimis de \xc8\x98tefan cel Mare la M\xc4\x83n\xc4\x83stirea Zografu de la Muntele Athos. _NEWLINE_Sf. Gheorghe este de asemenea ocrotitorul For\xc8\x9belor Terestre ale Armatei Rom\xc3\xa2ne._NEWLINE_Legenda potrivit c\xc4\x83reia sf\xc3\xa2ntul ar fi ucis un balaur pentru a salva o fecioar\xc4\x83 este o legend\xc4\x83 t\xc3\xa2rzie, medieval\xc4\x83. Adesea \xc3\xaens\xc4\x83, iconografia recent\xc4\x83 \xc3\xael prezint\xc4\x83 pe sf\xc3\xa2nt c\xc4\x83lare, dobor\xc3\xa2nd cu suli\xc8\x9ba un balaur, poate simbolic. Unii comentatori sunt \xc3\xaens\xc4\x83 de p\xc4\x83rere c\xc4\x83 este vorba doar de o preluare t\xc3\xa2rzie a mitului grec despre Perseu \xc8\x99i Andromeda.'